LIETUVOS POLICIJOS GENERALINIO KOMISARO

ĮSAKYMAS

DĖL LIETUVOS POLICIJOS GENERALINIO KOMISARO 2007 M. VASARIO 5 D. ĮSAKYMO Nr. 5-V-88 „DĖL LIETUVOS POLICIJOS DAKTILOSKOPINIŲ DUOMENŲ REGISTRO STEIGIMO“ PAKEITIMO

2011 m. sausio 20 d. Nr. 5-V-41

Vilnius

Vadovaudamasis Tarybos sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje, įgyvendinimo veiksmų planu, patvirtintu Lietuvos Respublikos Vyriausybės 2009 m. balandžio 15 d. nutarimu Nr. 310 „Dėl Tarybos sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje, įgyvendinimo veiksmų plano patvirtinimo“ (Žin., 2009, Nr. 49-1957):

1. Pervardiju Lietuvos policijos daktiloskopinių duomenų registrą į Daktiloskopinių duomenų registrą.

2. Pakeičiu Lietuvos policijos daktiloskopinių duomenų registro nuostatus, patvirtintus Lietuvos policijos generalinio komisaro 2007 m. vasario 5 d. įsakymo Nr. 5-V-88 „Dėl Lietuvos policijos daktiloskopinių duomenų registro steigimo“ (Žin., 2007, Nr. 19-751) 2.1 punktu, ir išdėstau juos nauja redakcija (pridedama).

3. Nustatau Daktiloskopinių duomenų registro veiklos pagal šiuo įsakymu pakeistus registro nuostatus pradžią – 2011 m. gegužės 1 d.

4. Skelbiu šį įsakymą Policijos departamento prie Vidaus reikalų ministerijos interneto svetainėje.

Policijos generalinis komisaras	Vizgirdas Telyčėnas

SUDERINTA Lietuvos Respublikos generalinės prokuratūros 2010-12-03 raštu Nr. 17.2.-21586	SUDERINTA Valstybinės duomenų apsaugos inspekcijos 2010-11-09 raštu Nr. 2R-3229 (3.33)
SUDERINTA Kalėjimų departamento prie Lietuvos Respublikos teisingumo ministerijos 2010-10-28 raštu Nr. 1S-3894	SUDERINTA Informatikos ir ryšių departamento prie Lietuvos Respublikos vidaus reikalų ministerijos 2010-10-14 raštu Nr. (6-2)9R-10394
SUDERINTA Informacinės visuomenės plėtros komiteto prie Susisiekimo ministerijos 2011-01-05 raštu Nr. (13)S-8	SUDERINTA Lietuvos Respublikos valstybės saugumo departamento 2010-11-05 raštu Nr. (66)-18-198-1183
SUDERINTA Lietuvos Respublikos specialiųjų tyrimų tarnybos 2010-11-04 raštu Nr. 4-01-3681	SUDERINTA Lietuvos kariuomenės Karo policijos 2010-11-03 raštu Nr. IS-869
SUDERINTA Muitinės departamento prie Lietuvos Respublikos finansų ministerijos 2010-11-10 raštu Nr. 3R-7.3/05-2863	SUDERINTA Valstybės sienos apsaugos tarnybos prie Lietuvos Respublikos vidaus reikalų ministerijos 2010-08-18 raštu Nr. (21)-14-3973
SUDERINTA Finansinių nusikaltimų tyrimo tarnybos prie Lietuvos Respublikos vidaus reikalų ministerijos 2010-08-20 raštu Nr. 25/17-6-4746	SUDERINTA Priešgaisrinės apsaugos ir gelbėjimo departamento prie Lietuvos Respublikos vidaus reikalų ministerijos 2010-08-12 raštu Nr. 9.4.-2132(9.4.)

PATVIRTINTA

Lietuvos policijos generalinio komisaro

2007 m. vasario 5 d. įsakymu Nr. 5-V-88

(Lietuvos policijos generalinio komisaro

2011 m. sausio 20 d.

įsakymo Nr. 5-V-41 redakcija)

DAKTILOSKOPINIŲ DUOMENŲ REGISTRO NUOSTATAI

I. BENDROSIOS NUOSTATOS

1. Daktiloskopinių duomenų registro nuostatai (toliau – Nuostatai) nustato Daktiloskopinių duomenų registro (toliau – Registras) paskirtį, Registro objektus, Registro tvarkymo įstaigas, jų teises ir pareigas, Registro duomenų tvarkymą, sąveiką su kitais registrais, Registro duomenų saugą, Registro duomenų skelbimą ir teikimą, Registro reorganizavimą ir likvidavimą.

2. Registras – žinybinis registras.

3. Registro paskirtis – registruoti Registro objektus, kaupti, apdoroti, sisteminti, saugoti, naudoti ir teikti Registro duomenis ikiteisminio tyrimo įstaigoms, prokuratūrai, teismams, kitoms įgaliotoms valstybės institucijoms, Europos Sąjungos teisės aktų bei Lietuvos Respublikos tarptautinių sutarčių, įstatymų ir kitų teisės aktų nustatyta tvarka užsienio valstybių teisėsaugos institucijoms bei tarptautinėms teisėsaugos organizacijoms nusikalstamų veikų atskleidimo, tyrimo ir prevencijos, viešosios tvarkos ir visuomenės saugumo užtikrinimo tikslais ir atlikti kitus Registro duomenų tvarkymo veiksmus.

4. Registro objektai:

4.1. rankų atspaudai:

4.1.1. asmenų, kuriems taikomos prevencinio poveikio priemonės pagal Lietuvos Respublikos organizuoto nusikalstamumo užkardymo įstatymą (Žin., 1997, Nr. 69-1731; 2001, Nr. 60-2138);

4.1.2. asmenų, įstatymų ar kitų teisės aktų nustatyta tvarka įrašytų į policijos įskaitas;

4.1.3. asmenų, kuriems įteiktas pranešimas apie įtarimą padarius nusikalstamą veiką;

4.1.4. kardomojo kalinimo tvarka suimtų asmenų atvejais, nustatytais Lietuvos Respublikos suėmimo vykdymo įstatyme (Žin., 1996, Nr. 12-313; 2008, Nr. 81-3172);

4.1.5. laikinai sulaikytų asmenų;

4.1.6. teistų asmenų, Lietuvos Respublikoje atlikusių teismo nuosprendžiu paskirtą arešto ar terminuoto laisvės atėmimo bausmę;

4.1.7. neatpažintų lavonų;

4.1.8. nežinomų bejėgių asmenų;

4.2. įvykio vietose palikti nenustatytų asmenų rankų pėdsakai.

5. Registre asmens duomenys tvarkomi šiais tikslais:

5.1. nusikalstamų veikų atskleidimo, tyrimo, prevencijos, viešosios tvarkos ir visuomenės saugumo užtikrinimo, taip pat neatpažintų lavonų ir nežinomų bejėgių asmenų tapatybės nustatymo;

5.2. gavus valstybės, kuri pateikė tvarkyti asmens duomenis, išankstinį leidimą galima tvarkyti ir kitais tikslais, negu nurodyti Nuostatų 5.1 punkte, kaip nustato 2008 m. birželio 23 d. Tarybos sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje 26 straipsnis.

6. Registro duomenys tvarkomi vienoje duomenų bazėje.

7. Registro duomenų teikėjai:

7.1. policijos įstaigos;

7.2. Kalėjimų departamentas prie Lietuvos Respublikos teisingumo ministerijos ir jam pavaldžios įstaigos;

7.3. Lietuvos Respublikos prokuratūros;

7.4. kitos ikiteisminio tyrimo įstaigos:

7.4.1. Valstybės sienos apsaugos tarnyba prie Lietuvos Respublikos vidaus reikalų ministerijos;

7.4.2. Lietuvos Respublikos specialiųjų tyrimų tarnyba;

7.4.3. Lietuvos kariuomenės Karo policija;

7.4.4. Lietuvos Respublikos valstybės saugumo departamentas;

7.4.5. Finansinių nusikaltimų tyrimo tarnyba prie Lietuvos Respublikos vidaus reikalų ministerijos;

7.4.6. Lietuvos Respublikos muitinė;

7.4.7. Priešgaisrinės apsaugos ir gelbėjimo departamentas prie Lietuvos Respublikos vidaus reikalų ministerijos;

7.5. užsienio valstybių teisėsaugos institucijos bei tarptautinės teisėsaugos organizacijos.

8. Registras tvarkomas vadovaujantis:

8.1. Lietuvos Respublikos valstybės registrų įstatymu (Žin., 1996, Nr. 86-2043; 2004, Nr. 124-4488);

8.2. Lietuvos Respublikos asmens duomenų teisinės apsaugos įstatymu (Žin., 1996, Nr. 63-1479; 2008, Nr. 22-804);

8.3. Lietuvos Respublikos policijos veiklos įstatymu (Žin., 2000, Nr. 90-2777);

8.4. Lietuvos Respublikos baudžiamojo proceso kodeksu (Žin., 2002, Nr. 37-1341);

8.5. Lietuvos Respublikos suėmimo vykdymo įstatymu;

8.6. Lietuvos Respublikos įstatymu „Dėl užsieniečių teisinės padėties“ (Žin., 2004, Nr. 73-2539);

8.7. 2008 m. birželio 23 d. Tarybos sprendimu 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje (OL 2008 L 210);

8.8. 2008 m. birželio 23 d. Tarybos sprendimu 2008/616/TVR dėl Sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje, įgyvendinimo (OL 2008 L 210);

8.9. Nuostatais ir kitais teisės aktais, reglamentuojančiais registrų tvarkymą.

9. Nuostatuose vartojamos sąvokos:

Rankų atspaudai – rankų visų pirštų ir delnų papiliarinių linijų atspindžiai.

Rankų pėdsakai – įvykio vietose rastos ir paimtos nenustatytų asmenų rankų papiliarinių linijų žymės.

Daktiloskopinė kortelė – nustatytos formos kortelė, kurioje yra pateikiami asmens rankų visų pirštų ir delnų atspaudai, nurodomas asmens vardas, pavardė, asmens kodas, atspaudus paėmusio pareigūno vardas ir pavardė, įstaiga, dokumento, pagal kurį nustatyta asmens tapatybė, pavadinimas ir numeris, arba lavono ar nežinomo bejėgio asmens rankų visų pirštų ir delnų atspaudai, nurodoma suradimo vieta ir data, lytis, kiti duomenys.

II. REGISTRO TVARKYMO ĮSTAIGOS

10. Vadovaujančioji Registro tvarkymo įstaiga – Policijos departamentas prie Lietuvos Respublikos vidaus reikalų ministerijos.

11. Registro tvarkymo įstaiga – Lietuvos policijos kriminalistinių tyrimų centras.

12. Vadovaujančioji Registro tvarkymo įstaiga privalo:

12.1. koordinuoti Registro tvarkymo įstaigos darbą, teisės aktų nustatyta tvarka atlikti jos priežiūrą;

12.2. organizuoti Registro sąveiką su kitais registrais;

12.3. atlikti Registro duomenų saugos reikalavimų laikymosi priežiūrą Registro tvarkymo įstaigoje;

12.4. teikti suinteresuotiems asmenims informaciją apie Registro veiklą;

12.5. nagrinėti Registro tvarkymo įstaigos pasiūlymus dėl Registro veiklos tobulinimo;

12.6. planuoti metinį ir perspektyvinį Registro biudžetus;

12.7. pagal kompetenciją suteikti Registrui duomenų perdavimo tinklų išteklius ir juos prižiūrėti;

12.8. užtikrinti, kad Registras būtų tvarkomas vadovaujantis Lietuvos Respublikos valstybės registrų įstatymu, Nuostatais ir kitais teisės aktais;

12.9. kontroliuoti, kaip vykdomi metinis ir perspektyvinis Registro biudžetai;

12.10. vykdyti kitas Nuostatuose ir kituose teisės aktuose nurodytas ir jai priskirtas funkcijas.

13. Vadovaujančioji Registro tvarkymo įstaiga turi teisę:

13.1. rengti ir tvirtinti teisės aktus, susijusius su Registro tvarkymu, Registro duomenų sauga;

13.2. organizuoti Registro kompiuterinės, programinės, komunikacinės įrangos įsigijimą, nustatyti šios įrangos priežiūros reikalavimus, spręsti Registro modernizavimo ir plėtimo klausimus;

13.3. sudaryti Registro duomenų teikimo sutartis;

13.4. organizuoti ir koordinuoti valstybės tarnautojų ir darbuotojų, dirbančių pagal darbo sutartis, tvarkančių Registro duomenis, kvalifikacijos tobulinimą;

13.5. atlikti kitus Nuostatuose nustatytus veiksmus.

14. Registro tvarkymo įstaiga atlieka šias funkcijas:

14.1. pagal kompetenciją atlieka tarnybinių stočių, duomenų bazės valdymo sistemos techninę priežiūrą;

14.2. registruoja Registro objektus, keičia (papildo ir taiso), atnaujina, pašalina, teikia Registro duomenis ir atlieka kitus Registro duomenų tvarkymo veiksmus;

14.3. vadovaujančiosios Registro tvarkymo įstaigos ir duomenų gavėjų sutarčių arba prašymų pagrindu teikia Registro duomenis duomenų gavėjams;

14.4. užtikrina tinkamą Registro veikimą ir Registro duomenų bei dokumentų saugą;

14.5. kartu su vadovaujančiąja Registro tvarkymo įstaiga rengia duomenų teikimo automatiniu būdu sutartis ir jas derina (vizuoja);

14.6. teikia pasiūlymus vadovaujančiajai Registro tvarkymo įstaigai dėl Registro veiklos tobulinimo;

14.7. teikia pasiūlymus vadovaujančiajai Registro tvarkymo įstaigai dėl valstybės tarnautojų ir darbuotojų, dirbančių pagal darbo sutartis, tvarkančių Registro duomenis, kvalifikacijos tobulinimo;

14.8. atlieka kitas Nuostatuose, Lietuvos Respublikos valstybės registrų įstatyme ir kituose teisės aktuose nustatytas funkcijas.

15. Registro tvarkymo įstaiga privalo užtikrinti, kad:

15.1. Registras veiktų nepertraukiamai;

15.2. Registro duomenys atitiktų Registro tvarkymo įstaigai pateiktuose dokumentuose nurodytus duomenis;

15.3. Registro duomenys, gaunami iš susijusių registrų, būtų nuolat atnaujinami;

15.4. klaidingi, netikslūs, neišsamūs, pasikeitę Registro duomenys būtų nedelsiant ištaisyti, atnaujinti, papildyti arba pašalinti;

15.5. Registro duomenų gavėjai, kuriems perduoti klaidingi, netikslūs, neišsamūs Registro duomenys, būtų informuoti apie ištaisytus netikslumus;

15.6. Registras būtų tvarkomas vadovaujantis Nuostatais ir kitais teisės aktais.

16. Registro tvarkymo įstaiga turi teisę:

16.1. reikalauti iš Registro duomenų teikėjų, kad Registro duomenys, jų pakeitimai ir dokumentai būtų tinkamai surašyti, laiku pateikti ir atitiktų susijusių registrų duomenis;

16.2. skirti Registro duomenų teikėjui terminą trūkumams pašalinti, jeigu Registro tvarkymo įstaiga nustato, kad Registrui pateikti duomenys yra netikslūs ar neatitinka teisės aktų nustatytų reikalavimų;

16.3. nustatyti Registro darbo organizavimo principus ir tvarką;

16.4. atlikti kitus Nuostatuose nustatytus veiksmus.

17. Vadovaujančioji Registro tvarkymo įstaiga yra Registro asmens duomenų valdytoja, o Registro tvarkymo įstaiga yra Registro asmens duomenų tvarkytoja.

III. REGISTRO DUOMENYS

18. Registre tvarkomi:

18.1. duomenys apie rankų atspaudus:

18.1.1. asmenų, nurodytų Nuostatų 4.1.1–4.1.6 punktuose;

18.1.2. neatpažintų lavonų ar nežinomų bejėgių asmenų;

18.2. duomenys apie rankų pėdsakus, paliktus įvykio vietose.

19. Asmenų, nurodytų Nuostatų 4.1.1–4.1.6 punktuose, duomenys:

19.1. unikalus identifikacinis kodas (suteikiamas registruojant);

19.2. asmens kodas arba gimimo data, jeigu asmens kodas nežinomas;

19.3. vardas (vardai);

19.4. pavardė (pavardės);

19.5. Registro duomenų teikėjo pavadinimas;

19.6. daktiloskopavimo data ir pagrindas;

19.7. rankų atspaudų įregistravimo, išregistravimo datos, duomenų keitimo datos;

19.8. rankų atspaudai;

19.9. skaitmeniniai veido ir ypatingų žymių atvaizdai, kai daktiloskopavimui yra naudojamas elektroninis skenavimo įrenginys;

19.10. žyma, ar asmuo yra ieškomas.

20. Neatpažinto lavono ar nežinomo bejėgio asmens duomenys:

20.1. unikalus identifikacinis kodas (suteikiamas registruojant);

20.2. radimo vieta;

20.3. radimo data;

20.4. lytis;

20.5. asmens tapatybės nustatymo bylos numeris;

20.6. Registro duomenų teikėjo pavadinimas;

20.7. rankų atspaudų įregistravimo, išregistravimo datos, duomenų keitimo datos;

20.8. rankų atspaudai.

21. Rankų pėdsakų, paimtų įvykio vietose, duomenys:

21.1. unikalus identifikacinis kodas (suteikiamas registruojant);

21.2. duomenys apie pėdsakus:

21.2.1. Registro duomenų teikėjo pavadinimas;

21.2.2. nusikalstamos veikos rūšis ir data;

21.2.3. ikiteisminio tyrimo bylos numeris;

21.2.4. specialisto išvados ar ekspertizės akto numeris ir data;

21.3. rankų pėdsakų įregistravimo, išregistravimo datos, duomenų keitimo datos;

21.4. rankų pėdsakų atvaizdai (fotografijos, pėdsakų kopijos ir pan.).

22. Registre naudojami klasifikatoriai – ikiteisminio tyrimo įstaigų kodai, kurie yra patvirtinti Lietuvos Respublikos vidaus reikalų ministro 2003 m. gegužės 8 d. įsakymu Nr. 1V-160 „Dėl Statistinių kortelių apie Nusikalstamų veikų žinybinio registro objektus pildymo, registravimo, teikimo ir saugojimo instrukcijos patvirtinimo“ (Žin., 2003, Nr. 50-2230; 2006, Nr. 79-3118).

IV. REGISTRO OBJEKTŲ REGISTRAVIMAS

23. Registro objektai registruojami pateikus Registro tvarkymo įstaigai daktiloskopines korteles ir korteles su rankų pėdsakų atvaizdais arba jų atitikmenis elektronine forma.

24. Registro duomenų teikėjai Registro tvarkymo įstaigai teikia:

24.1. duomenis apie rankų atspaudus;

24.2. duomenis apie rankų pėdsakus, paliktus įvykio vietose.

25. Registro duomenų teikėjai:

25.1. privalo užtikrinti teikiamų duomenų teisingumą, tikslumą ir išsamumą;

25.2. turi teisę susipažinti su Registre tvarkomais jų pateiktais duomenimis;

25.3. turi teisę reikalauti, kad būtų ištaisyti klaidingi, papildyti neišsamūs ir pašalinti nereikalingi duomenys.

26. Registro tvarkymo įstaiga:

26.1. priima iš Registro duomenų teikėjų šių Nuostatų 24 punkte nurodytus duomenis;

26.2. patikrina pateiktus duomenis (ar jie teisingi, tikslūs, išsamūs) ir priima šiuos sprendimus:

26.2.1. įrašyti Registro objekto duomenis;

26.2.2. įrašyti Registro objekto duomenų pakeitimus;

26.2.3. sustabdyti duomenų įrašymo, pakeitimo procedūrą ir skirti Registro duomenų teikėjams terminą netikslumams ištaisyti, jeigu duomenys:

26.2.3.1. klaidingi, netikslūs, neišsamūs;

26.2.3.2. skiriasi nuo gautų iš susijusio registro duomenų;

26.3. įrašo Registro objektų duomenis ar Registro objekto duomenų pakeitimus ne vėliau kaip per 3 darbo dienas nuo dokumentų, jų kopijų ar patikslintų duomenų gavimo.

27. Registro objektas laikomas įregistruotu, kai Nuostatų 19–21 punktuose nurodyti duomenys Registro tvarkymo įstaigos yra įrašyti į Registro duomenų bazę ir registruojamam objektui suteiktas unikalus identifikacinis kodas.

28. Registro objekto duomenys keičiami, papildomi naujais, kai pasikeičia iš susijusių registrų gaunami duomenys arba patikrinimo ar tyrimo metu gaunami patikslinti ar papildomi registravimo duomenys.

29. Už Registrui pateiktų duomenų teisingumą, tikslumą, išsamumą atsako Registro duomenų teikėjai.

30. Teisinėmis, administracinėmis, organizacinėmis, techninėmis ir kitomis priemonėmis užtikrinama, kad tvarkant Registrą nebūtų įrašyti klaidingi, netikslūs, neišsamūs duomenys, Registro duomenys atitiktų registravimo dokumentuose pateiktus duomenis.

31. Registro duomenų teikėjai, susipažinę su jų pateiktais Registro duomenimis ir nustatę, kad į Registro duomenų bazę įrašyti neteisingi, netikslūs ar neišsamūs duomenys, turi teisę reikalauti, kad būtų ištaisyti neteisingi, papildyti neišsamūs, pašalinti nereikalingi duomenys. Gavusi šį reikalavimą ir jame nurodytus faktus patvirtinančius dokumentus, Registro tvarkymo įstaiga privalo per 5 darbo dienas įvykdyti jį ir informuoti apie tai Registro duomenų teikėją (reikalavimas informuoti netaikomas, kai Registro duomenų teikėjas yra Registro tvarkymo įstaiga).

32. Nustačiusi iš susijusio registro gautų duomenų netikslumų, Registro tvarkymo įstaiga neteisingus, netikslius ar neišsamius duomenis bei aplinkybių paaiškinimus raštu nedelsdama turi perduoti susijusio registro tvarkymo įstaigai. Registro objekto registravimo procedūra nestabdoma, jeigu pakanka turimų tikslių duomenų Registro objektui įregistruoti. Patikslintus duomenis Registro tvarkymo įstaiga įrašo ne vėliau kaip per 5 darbo dienas, kai tik gaunamas pranešimas apie patikslintus duomenis.

33. Registro tvarkymo įstaiga, nustačiusi pateiktų dokumentų arba duomenų netikslumų, privalo per 5 darbo dienas informuoti apie tai Registro duomenų teikėją ir pareikalauti netikslumus ištaisyti.

34. Nustačius, kad į Registro duomenų bazę įrašyti neteisingi, netikslūs ar neišsamūs duomenys dėl Registro tvarkymo įstaigos kaltės, ši įstaiga privalo ne vėliau kaip per 5 darbo dienas nuo šių aplinkybių paaiškėjimo dienos ištaisyti netikslumus ir neatlygintinai raštu apie tai informuoti visus Registro duomenų gavėjus, kuriems neteisingi, neišsamūs ar netikslūs duomenys buvo perduoti.

35. Asmuo, kurio duomenys įrašyti Registre, pateikęs asmens tapatybę patvirtinantį dokumentą ir rašytinį prašymą Registro tvarkymo įstaigai, turi teisę susipažinti su Registre tvarkomais savo duomenimis arba peržiūrėti juos kompiuterio ekrane Registro tvarkymo įstaigoje.

36. Asmuo, kurio duomenys įrašyti Registre, susipažinęs su Registre tvarkomais savo duomenimis, turi teisę reikalauti, kad būtų ištaisyti neteisingi, papildyti neišsamūs, pašalinti nereikalingi arba neteisėtai surinkti duomenys. Registro tvarkymo įstaiga privalo per 5 darbo dienas nuo prašymo ir jame nurodytus faktus patvirtinančių dokumentų gavimo dienos ištaisyti nurodytus netikslumus ir raštu informuoti apie tai prašymą pateikusį asmenį.

37. Registro objektai yra išregistruojami ir jų duomenys perkeliami į archyvą:

37.1. rankų atspaudai:

37.1.1. kai įsigalioja sprendimas nutraukti tyrimą, teismo nutartis nutraukti baudžiamąjį procesą, teismo išteisinamasis nuosprendis;

37.1.2. kai panaikintas ar išnyksta teistumas;

37.1.3. kai praeina 10 metų nuo asmens duomenų, kuriuos pateikė užsienio valstybių teisėsaugos institucijos bei tarptautinės teisėsaugos organizacijos, įrašymo į Registrą;

37.1.4. kai nutraukta asmens tapatybės nustatymo byla;

37.2. rankų pėdsakai, paimti įvykio vietose:

37.2.1. kai nustatomas juos palikęs asmuo;

37.2.2. kai gaunamas Registro duomenų teikėjo prašymas perkelti pėdsakus į archyvą;

37.2.3. kai praeina 10 metų nuo rankų pėdsakų, kuriuos pateikė užsienio valstybių teisėsaugos institucijos bei tarptautinės teisėsaugos organizacijos, įrašymo į Registrą;

37.2.4. kai praeina 20 metų nuo rankų pėdsakų įregistravimo į Registrą.

38. Rankų pėdsakai peržiūrimi ir perkeliami į archyvą periodiškai, bet ne rečiau kaip vieną kartą per metus. Rankų pėdsakai Nuostatų 37.2.1 ir 37.2.2 punktuose nustatytais atvejais perkeliami nedelsiant.

39. Išregistruoto Registro objekto duomenys, kol bus sunaikinti, saugomi archyve ir teikiami Registro duomenų gavėjams, turintiems įstatymų nustatytą teisę juos gauti:

39.1. asmenų, nurodytų Nuostatų 4.1.1–4.1.6 punktuose, rankų atspaudai – 75 metus nuo duomenų perkėlimo į šį archyvą dienos;

39.2. neatpažintų lavonų ar nežinomų bejėgių asmenų:

39.2.1. 5 metus, jeigu asmens tapatybės nustatymo byla nutraukta nustačius neatpažinto lavono, nežinomo bejėgio asmens tapatybę;

39.2.2. 15 metų, jeigu asmens tapatybės nustatymo byla nutraukta nenustačius neatpažinto lavono, nežinomo bejėgio asmens tapatybės;

39.3. rankų pėdsakai – 10 metų nuo duomenų perkėlimo į archyvą.

V. SĄVEIKA SU KITAIS REGISTRAIS

40. Registre naudojami šių registrų duomenys:

40.1. Lietuvos Respublikos gyventojų registro – Nuostatų 19.2–19.4 punktai;

40.2. Policijos registruojamų įvykių registro – Nuostatų 21.2.2 ir 21.2.3 punktai;

40.3. Ieškomų asmenų, neatpažintų lavonų ir nežinomų bejėgių asmenų žinybinio registro – Nuostatų 19.12, 20.2–20.5 ir 37.1.4 punktai;

40.4. Įtariamų, kaltinamų ir teistų asmenų žinybinio registro – Nuostatų 37.1.1 ir 37.1.2 punktai;

40.5. Prevencinio poveikio priemonių taikymo registro – Nuostatų 19.10 punktas.

41. Duomenys iš susijusių registrų gaunami automatiniu būdu.

42. Sąveika su susijusiais registrais palaikoma pagal susijusių registrų nuostatus ir duomenų teikimo sutartis. Sąveiką pagal kompetenciją užtikrina ir Vidaus reikalų telekomunikacinio tinklo išteklius teikia Informatikos ir ryšių departamentas prie Lietuvos Respublikos vidaus reikalų ministerijos.

43. Gavusi iš susijusio registro informaciją apie nustatytus jam perduotų duomenų netikslumus ir aplinkybių paaiškinimus, Registro tvarkymo įstaiga privalo per 3 darbo dienas pateiktą informaciją patikrinti ir jai pasitvirtinus ištaisyti netikslumus. Tais atvejais, kai dėl netikslumų ištaisymo Registro tvarkymo įstaiga turi kreiptis į Registro duomenų teikėją, kurio duomenys yra neteisingi, netikslūs ar neišsamūs, šis terminas gali būti pratęstas, tačiau ne ilgiau kaip mėnesį nuo pranešimo apie Registro duomenų netikslumus gavimo dienos.

44. Ištaisiusi Registro duomenų netikslumus, Registro tvarkymo įstaiga nedelsdama praneša apie tai susijusio Registro tvarkymo įstaigai, Registro duomenų gavėjams, kuriems perduoti klaidingi, netikslūs, neišsamūs duomenys.

VI. REGISTRO DUOMENŲ TEIKIMAS IR NAUDOJIMAS

45. Registro duomenys gali būti teikiami šiais būdais:

45.1. automatiniu būdu;

45.2. išduodant pažymas ar kitus dokumentus;

45.3. teikiant Registro išrašus ir kitą informaciją, kuri gali būti teikiama žodžiu, raštu, elektroniniu paštu ar kitomis ryšio priemonėmis.

46. Registre tvarkomi asmens duomenys teikiami Lietuvos Respublikos asmens duomenų teisinės apsaugos įstatymo ir kitų teisės aktų nustatyta tvarka.

47. Registro duomenys teikiami pagal duomenų gavėjo prašymą (vienkartinio teikimo atveju), kuriame nurodomas duomenų naudojimo tikslas, teikimo bei gavimo teisinis pagrindas ir prašomų pateikti duomenų apimtis, arba pagal duomenų gavėjo ir vadovaujančiosios Registro tvarkymo įstaigos duomenų teikimo sutartį (daugkartinio teikimo atveju), kurioje nurodoma duomenų naudojimo tikslas, sąlygos, tvarka ir teikiamų duomenų apimtis. Registro duomenų gavėjas, gaunantis Registro duomenis pagal duomenų teikimo sutartį arba prašymą, privalo šiuos duomenis naudoti tik taip, kaip apibrėžta duomenų teikimo sutartyje arba prašyme ir užtikrinant sutartyje nustatytas apsaugos priemones. Atsakymas į rašytinį prašymą (paklausimą) pateikti Registro duomenis išsiunčiamas ne vėliau kaip per 10 darbo dienų nuo rašytinio prašymo (paklausimo) gavimo dienos, jeigu įstatymai nenustato kitaip.

48. Registro duomenys teikiami neatlygintinai:

48.1. fiziniams asmenims – apie Registre tvarkomus jų duomenis kartą per kalendorinius metus;

48.2. susijusiems registrams – pagal Registro duomenų teikimo sutartis;

48.3. ikiteisminio tyrimo įstaigoms, prokuratūroms, teismams – jų tiesioginėms funkcijoms atlikti;

48.4. Europos Sąjungos valstybių narių ir valstybių, įgyvendinusių Tarybos sprendimus, nurodytus Nuostatų 8.7 ir 8.8 punktuose, teisėsaugos institucijoms – automatiniu būdu per nacionalinius kontaktinius centrus;

48.5. Registro duomenų teikėjams, nenurodytiems Nuostatų 48.3 ir 48.4 punktuose, – tik jų pateikti ir į Registrą įrašyti duomenys.

49. Registro duomenų gavėjai, pastebėję jiems perduotų duomenų netikslumų, apie tai nedelsdami informuoja Registro tvarkymo įstaigą. Registro tvarkymo įstaiga privalo per 10 darbo dienų nuo informacijos apie Registro duomenų netikslumus gavimo dienos patikrinti pateiktą informaciją ir, jai pasitvirtinus, ištaisyti netikslumus ir raštu informuoti apie tai visus Registro duomenų gavėjus, kuriems netikslūs duomenys buvo perduoti, o informacijai nepasitvirtinus – raštu pranešti ją pateikusiam Registro duomenų gavėjui apie atsisakymą ištaisyti netikslumus.

VII. REGISTRO DUOMENŲ PERDAVIMAS Į UŽSIENIO VALSTYBES

50. Europos Sąjungos valstybių narių juridiniams ir fiziniams asmenims Registro duomenys teikiami ta pačia tvarka kaip ir Lietuvos Respublikos juridiniams ar fiziniams asmenims.

51. Duomenys trečiųjų valstybių juridiniams ir fiziniams asmenims teikiami vadovaujantis Lietuvos Respublikos įstatymais, kitais teisės aktais ir tarptautinėmis sutartimis.

VIII. REGISTRO DUOMENŲ SAUGA

52. Už Registro duomenų saugą atsako Registro tvarkymo įstaiga ir vadovaujančioji Registro tvarkymo įstaiga.

53. Registro duomenų saugą reglamentuoja Registro duomenų saugos nuostatai, patvirtinti Lietuvos policijos generalinio komisaro 2008 m. sausio 8 d. įsakymu Nr. 5-V-8 (Žin., 2008, Nr. 9-325), ir kiti saugos dokumentai, kurie rengiami, derinami ir tvirtinami Bendrųjų elektroninės informacijos saugos valstybės institucijų ir įstaigų informacinėse sistemose reikalavimų, patvirtintų Lietuvos Respublikos Vyriausybės 1997 m. rugsėjo 4 d. nutarimu Nr. 952 (Žin., 1997, Nr. 83-2075; 2007, Nr. 49-1891), nustatyta tvarka.

54. Registro asmens duomenų apsaugos organizacinės ir techninės priemonės parenkamos vadovaujantis Bendraisiais reikalavimais organizacinėms ir techninėms duomenų saugumo priemonėms, patvirtintais Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71 (Žin., 2008, Nr. 135-5298).

55. Registro duomenų sauga užtikrinama vadovaujantis Lietuvos standartais LST ISO/IEC 17799:2006, LST ISO/IEC 27001:2006, taip pat kitais Lietuvos ir tarptautiniais „Informacijos technologija. Saugumo metodai“ grupės standartais, apibūdinančiais saugų informacinės sistemos duomenų tvarkymą.

56. Asmenys, tvarkantys Registro duomenis, privalo pasirašyti pasižadėjimus saugoti Registro duomenų paslaptį įstatymų ir kitų teisės aktų nustatytą laiką, nepažeisti Lietuvos Respublikos asmens duomenų teisinės apsaugos įstatymo. Už neteisėtą Registro duomenų paskelbimą, perdavimą, pakeitimą ar sunaikinimą šie asmenys atsako įstatymų nustatyta tvarka.

IX. REGISTRO FINANSAVIMAS

57. Registras finansuojamas iš Lietuvos Respublikos valstybės biudžeto ir kitų teisės aktuose nustatytų finansavimo šaltinių.

X. REGISTRO REORGANIZAVIMAS IR LIKVIDAVIMAS

58. Registras reorganizuojamas ir likviduojamas teisės aktų nustatyta tvarka.

59. Likviduojamo Registro duomenys perduodami kitam valstybės ar žinybiniam registrui, sunaikinami arba perduodami valstybės archyvams Lietuvos Respublikos dokumentų ir archyvų įstatymo (Žin., 1995, Nr. 107-2389; 2004, Nr. 57-1982) nustatyta tvarka.

_________________